MIRI AMBIZZJUŻI Miktub mill-MEP Alfred Sant Jien wieħed minn dawk li jaqblu ma' miri ambjentali anbizzjużi. Fuq żewġ fronti żgur. Dak tal-ħsara ambjentali li qed issir f'pajjiżna bil-bini esaġerat li jinsab għaddej ta' "toroq" infrastrutturali u ta' proġetti residenzjali u kummerċjali. U fuq il-front tal-politika li trid titmexxa ħalli l-klima tad-dinja ma tibqax tisħon, kif qed jiġri, b'mod li mhux sostenibbli. Naqbel li hemm piżijiet, obbligi antipatiċi u spejjeż li jridu jinġarru biex il-miri jseħħu u li kull pajjiż għandu jassumi r-responsabbiltajiet tiegħu ħalli li għandu jsir, isir. Min-naħa l-oħra, għandu jkun hemm għarfien li pajjiżi differenti qed jaffaċċjaw sfidi li jirriżultaw mill-qagħda speċjali tagħhom. Pajjiż li għandu ħafna muntanji minn fejn l-ilma li jġelben joħloq ħafna enerġija "nadifa" mhux fl-istess qagħda bħal gżira ċkejkna li mix-xemx biss, ma tistax toħloq biżżejjed enerġija tal-istess tip aċċettabbli, u jkollha – sa issa talanqas, bit-teknoloġija eżistenti – tinqeda b'mezzi oħra. L-istess riga ma tistax tiġi applikata għal kulħadd. GVERN IŻRAELJAN ĠDID Jekk tassew it-tneħħija ta' Netanjaħu minn Prim Minstru ta' Izrael se sseħħ sal-aħħar, nittama li dan ikun ta' ġid għall-pajjiż kollu kemm hu. Taħt Netanjaħu b'xorti ħażina, għal raġunijiet li jidhru opportunisti aktar milli ta' prinċipju, Iżrael tbiegħed sew minn kull triq li setgħet tressaq lejn paċi dejjiema bejn il-komunitajiet li jikkostitwixxu l-popolazzjoni tiegħu. Id-dritta mogħtija lil interessi intransiġenti tal-lemin estrem… il-pressjonijiet jiżdiedu fuq il-popolazzjoni Palestinjana… l-imminar progressiv tal-unika soluzzjoni li setgħet tkun vijabbli għall-kriżi endemika tar-reġjun: dik ta' "żewġ stati"… kollha jimmarkaw il-ħidma li segwew il-gvernijiet ta' Netanyaħu. Dawk li ġejjin warajh se jkunu kapaċi jibdlu xi waħda minn dawn il-linji? Se jkunu jridu jagħmlu hekk? IL-MALTIN RAZZISTI? Ftit ilu fir-Renju Unit ħareġ rapport dwar jekk is-soċjetà Brittanika u l-istituzzjonijiet li jmexxuha humiex razzisti. Ir-rapport ikkonkluda li mhumiex… Il-mistoqsija tqum: kieku kellu jsir l-istess stħarriġ f'Malta, xi tkun il-konklużjoni? Naħseb diffiċli tinnega li f'pajjiżna ma jeżistix sentiment razzista. Il-problema tkun kif se tkejjel kemm hu qawwi u mifrux. Parti mid-diffikoltà ġejja mill-probabiltà li anke min iħaddan fehmiet razzisti, jiċħad li hu hekk – ħaġa li ssibha f'pajjiżi oħra. Jeżistu wkoll mekkaniżmi fil-pajjiż maħsuba biex ma jippermettux li sentimenti razzisti jitħaddmu fil-ħajja soċjali jew fid-deċiżjonijiet publiċi tal-privat jew tal-gvern. Biss, kemm nistgħu nkunu żguri li dawn il-mekkaniżmi qed ikunu effettivi fil-ħajja ta' kuljum? L-aqwa mod kif tidħol fil-verità tal-biċċa tkun dik li titkellem direttament ma' dawk fostna li ma jitqisux "bħalna" (!). X'għandhom xi jgħidu?